Document ID: 32004R2240

EUROOPAN PARLAMENTIN JA NEUVOSTON ASETUS (EY) N:o 2240/2004,
annettu 15 päivänä joulukuuta 2004,
demokratian ja oikeusvaltion kehittämisen ja lujittamisen sekä ihmisoikeuksien ja perusvapauksien kunnioittamisen yleistavoitetta edistävien kehitysyhteistyötoimien täytäntöönpanoa koskevista vaatimuksista annetun neuvoston asetuksen (EY) N:o 975/1999 muuttamisesta
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 179 artiklan 1 kohdan,
ottavat huomioon komission ehdotuksen,
noudattavat perustamissopimuksen 251 artiklassa säädettyä menettelyä (1),
sekä katsovat seuraavaa:
(1)
Yhteisön toiminnan ihmisoikeuksien ja demokratian periaatteiden edistämiseksi, sellaisena kuin se määritellään Euroopan unionin tehtävästä ihmisoikeuksien ja demokratisoitumisen edistämisessä kolmansissa maissa 8 päivänä toukokuuta 2001 annetussa komission tiedonannossa neuvostolle ja Euroopan parlamentille, on määrä jatkua vuoden 2004 jälkeen. Asetus (EY) N:o 975/1999 (2) on osoittautunut ihmisoikeus- ja demokratisointitoimiin kehitysmaissa ja muissa kolmansissa maissa kohdistuvan yhteisön teknisen ja taloudellisen tuen täytäntöönpanon osalta riittäväksi oikeudelliseksi välineeksi pyrittäessä saavuttamaan yleistavoitteet tällä alalla. Tämän asetuksen voimassaoloaika kuitenkin päättyy 31 päivänä joulukuuta 2004. Tämän vuoksi voimassaoloaikaa on tarpeen pidentää.
(2)
Asetukseen (EY) N:o 975/1999 sisältyvien rahoituspuitteiden ja ihmisoikeuksiin ja demokratisointiin vuoteen 2006 asti kohdistettavien ohjeellisten määrärahojen välisen suhteen perusteella tässä asetuksessa vahvistetaan ohjelman jatketuksi kestoajaksi rahoituspuitteet, joita budjettivallan käyttäjä pitää talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen toimielinten sopimuksen (3) 33 kohdan mukaisesti ensisijaisena ohjeenaan vuosittaisessa talousarviomenettelyssä.
(3)
EU:n vaalitarkkailutehtävien toteuttamisen osalta asetuksen (EY) N:o 975/1999 säännökset tuen täytäntöönpanomenettelyistä olisi saatettava yhdenmukaisiksi Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (4) oikeudellisten vaatimusten kanssa.
(4)
Yhteisön taloudellisten etujen suojelu sekä petosten ja muiden väärinkäytösten torjuminen ovat olennainen osa asetusta (EY) N:o 975/1999. Erityisesti kyseisen asetuksen nojalla tehtävissä sopimuksissa komissio olisi valtuutettava toteuttamaan toimenpiteitä, joista säädetään komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi 11 päivänä marraskuuta 1996 annetussa neuvoston asetuksessa (Euratom, EY) N:o 2185/96 (5).
(5)
Asetuksen (EY) N:o 975/1999 täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY mukaisesti (6).
(6)
Asetus (EY) N:o 975/1999 olisi näin ollen muutettava vastaavasti,
OVAT ANTANEET TÄMÄN ASETUKSEN:
1 artikla
Muutetaan asetus (EY) N:o 975/1999 seuraavasti:
1)
Lisätään 2 artiklan 2 kohtaan kohta seuraavasti:
”h)
tukemaan toimia, joilla edistetään Yhdistyneiden Kansakuntien elimissä, erityisvirastoissa ja aluejärjestöissä muodostettavien demokraattisten maiden ryhmittymien perustamista.”
2)
Lisätään 4 artiklan 1 kohdan loppuun virke seuraavasti:
”EU:n vaalitarkkailutehtävien ja ”amicus curiae” -menettelyjen tapauksissa luonnolliset henkilöt voivat saada rahoitustukea tämän asetuksen nojalla.”
3)
Korvataan 5 artiklan ensimmäinen virke seuraavasti:
”Jotta 4 artiklan 1 kohdan ensimmäisessä virkkeessä tarkoitetut kumppanit voivat saada yhteisön tukea, niiden päätoimipaikan on oltava sellaisessa kolmannessa maassa, joka voi saada yhteisön tukea tämän asetuksen nojalla, tai jossakin yhteisön jäsenvaltiossa.”
4)
Korvataan 7 artiklan 3 kohta seuraavasti:
”3. Tämän asetuksen mukainen yhteisön rahoitus annetaan avustusten tai sopimusten muodossa. Edellä 2 artiklassa tarkoitetuissa toimissa EU:n vaalitarkkailijat, jotka on palkattu ihmisoikeuksiin ja demokratisointiin varatuista määrärahoista, otetaan työhön komission vahvistamien menettelyjen mukaisesti.”
5)
Korvataan 10 artiklan ensimmäinen alakohta seuraavasti:
”Rahoituspuitteet tämän asetuksen täytäntöönpanemiseksi 1 päivänä tammikuuta 2005 alkavalle ja 31 päivänä joulukuuta 2006 päättyvälle kaudelle ovat 134 miljoonaa euroa.”
6)
Korvataan 11 ja 12 artikla seuraavasti:
”11 artikla
1. Komissio hyväksyy puitteet yhteisön toimien ohjelmasuunnittelua ja määrittämistä varten.
Nämä puitteet koostuvat erityisesti seuraavista:
a)
monivuotiset tavoiteohjelmat ja näiden ohjelmien vuotuiset tarkistukset,
b)
vuotuiset työohjelmat.
Tietyissä tilanteissa voidaan hyväksyä erityistoimenpiteitä, jotka eivät sisälly vuotuiseen työohjelmaan.
2. Komissio antaa vuosittain kertomuksen, jossa vahvistetaan tulevan vuoden ohjelmasuunnittelu alueittain ja sektoreittain, ja raportoi myöhemmin täytäntöönpanosta Euroopan parlamentille.
Komissio vastaa yleisten monivuotisten puitteiden mukaisesti määriteltyjen vuotuisten työohjelmien hallinnoinnista ja mukauttamisesta tämän asetuksen ja joustavuuteen liittyvien vaatimusten mukaisesti. Tehtyjen päätösten on ilmennettävä Euroopan unionin ensisijaisia tavoitteita ja suurimpia huolenaiheita demokratian, oikeusvaltion ja ihmisoikeuksien kunnioittamisen vahvistamisessa, ja niissä on otettava huomioon ohjelmien ainutlaatuisuus. Komissio pitää Euroopan parlamentin ajan tasalla menettelyjen osalta.
3. Komissio panee täytäntöön tässä asetuksessa tarkoitetut yhteisön toimet noudattaen voimassa olevaa talousarviomenettelyä ja muita voimassa olevia menettelyjä, erityisesti Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetussa neuvoston asetuksessa (EY, Euratom) N:o 1605/2002 (7) säädettyjä menettelyjä.
12 artikla
1. Edellä 11 artiklan 1 kohdassa tarkoitetut välineet hyväksytään 13 artiklan 2 kohdassa tarkoitettua menettelyä noudattaen.
Komissio hyväksyy 11 artiklan 1 kohdan b alakohdassa tarkoitettuihin vuotuisiin työohjelmiin tehtävät muutokset silloin, kun ne eivät ylitä 20:tä prosenttia työohjelmiin myönnetystä kokonaismäärästä eivätkä olennaisesti muuta työohjelmiin sisältyvien hankkeiden ja ohjelmien luonnetta. Komissio tiedottaa asiasta 13 artiklan 1 kohdassa tarkoitetulle komitealle.
2. Rahoituspäätökset hankkeista ja ohjelmista, jotka eivät kuulu vuotuisiin työohjelmiin ja jotka suuruudeltaan ylittävät miljoona euroa, hyväksytään 13 artiklan 2 kohdassa tarkoitettua menettelyä noudattaen, sanotun kuitenkaan rajoittamatta 14 artiklan soveltamista.”
7)
Korvataan 13 artiklan 2 kohta seuraavasti:
”2. Jos tähän kohtaan viitataan, sovelletaan päätöksen 1999/468/EY (1) 4 ja 7 artiklaa ottaen huomioon mainitun päätöksen 8 artiklan säännökset.
Päätöksen 1999/468/EY 4 artiklan 3 kohdassa tarkoitettu määräaika vahvistetaan 30 päiväksi.”
8)
Poistetaan 15 artiklan toinen virke.
9)
Korvataan 17 artikla seuraavasti:
”17 artikla
Kaikissa tämän asetuksen nojalla tehtävissä sopimuksissa on nimenomaisesti edellytettävä, että komissio ja tilintarkastustuomioistuin käyttävät oikeuttaan tarkastaa kaikkien yhteisöltä varoja saaneiden toimeksisaajien ja alihankkijoiden asiakirjat ja tehdä näiden luo tarkastuskäyntejä. Sovelletaan komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi 11 päivänä marraskuuta 1996 annettua neuvoston asetusta (Euratom, EY) N:o 2185/96 (8).”
10)
Korvataan 20 artiklan toisessa alakohdassa ilmaisu ”31 päivään joulukuuta 2004” ilmaisulla ”31 päivään joulukuuta 2006”.
2 artikla
Tämä asetus tulee voimaan 1 päivänä tammikuuta 2005.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Strasbourgissa 15 päivänä joulukuuta 2004.

Labels: 10
11
15
5